[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 1.10.2008

KOM(2008) 559 endelig

2005/0281 (COD)

KOMMISSIONENS UDTALELSE i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til

EUROPA-PARLAMENTETS OG RÅDETS DIREKTIV om affald

OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2005/0281 (COD)

KOMMISSIONENS UDTALELSE i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til

EUROPA-PARLAMENTETS OG RÅDETS DIREKTIV om affald

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets 38 ændringer.

2. Baggrund

Den 21. december 2005 vedtog Kommissionen et forslag til direktiv om revision af direktiv 2006/12/EF om affald. Forslaget blev den 26. december 2005 forelagt Europa-Parlamentet og Rådet med henblik på vedtagelse efter proceduren for fælles beslutningstagning i henhold til EF-traktatens artikel 251.

Det Europæiske Økonomiske og Sociale Udvalg afgav sin udtalelse den 19. juni 2006. Regionsudvalget afgav udtalelse den 14. juni 2006. Begge udvalg støttede i vidt omfang Kommissionens forslag, selv om de generelt ønskede mere – og mere detaljeret – regulering.

Rådets fastlagde sin fælles holdning den 20. december 2007. Europa-Parlamentet fastlagde sin holdning ved andenbehandlingen den 17. juni 2008.

3. formålet med forslaget

Forslaget følger konklusionerne af temastrategien for affaldsforebyggelse og genanvendelse (KOM(2005) 666 endelig), der opfordrer til forenkling og modernisering af den gældende lovgivning, hvor erfaringen har vist, at det er nødvendigt at mindske den administrative byrde og samtidig opretholde et højt miljøbeskyttelsesniveau i tråd med målsætningerne for bedre lovgivning.

Formålet med dette forslag er derfor at revidere affaldsrammedirektivet for at modernisere, forenkle og forbedre miljøbeskyttelsesniveauet, som dette direktiv muliggør, integrere direktivet om farligt affald (91/689/EØF) i den reviderede udgave og ophæve direktivet om olieaffald (75/439/EØF), idet nogle af bestemmelserne herfra indarbejdes i affaldsrammedirektivet.

4. Kommissionens udtalelse om Europa-Parlamentets ændringer

På plenarmødet den 17. juni 2008 vedtog Europa-Parlamentet en kompromispakke bestående af 38 ændringer (nummereret fra 104 til 142), som var blevet aftalt med Rådet med henblik på at nå til enighed under andenbehandlingen.

Disse ændringer vedrører:

- fastsættelse af genvindingsmål for husholdninger og bygnings- og nedrivningsaffald og indførelse af bestemmelser for fastlæggelse af fremtidige affaldsforebyggelsesmål

- opstilling af et affaldshierarki i fem trin, der afspejler en prioriteret rækkefølge

- tydeliggørelse af visse bestemmelser vedrørende farligt affald, kriterier for affaldsfasens ophør og bioaffald.

4.1. Ændringer, som Kommissionen accepterer

Kommissionen accepterer alle disse ændringer, da de falder i tråd med forslagets overordnede mål og med dets generelle aspekter.

5. Konklusion

Under henvisning til EF-traktatens artikel 250, stk. 2, ændrer Kommissionen sit forslag som angivet i det foregående.